ROMANIA

JUDETUL    BACAU

CONSILIUL    LOCAL   AL  COMUNEI   LIVEZI  
                                                            H  O  T  A  R  A  R  E

                                                          Nr.     47    Din   17.08   2026  


privind  aprobarea Regulamentului pentru aplicarea taxei speciale, utilizarea și exploatarea stațiilor electrice de încărcare a autovehiculelor electrice/hibrid în Comuna Livezi  
                 Consiliul local al comunei  Livezi  , judetul Bacau ,intrunit in sedinta  extraordinară  de îndată  la   data de    17.08.2026  
Având  în Vedere :

· Contractul de finanțare nr. 134651 din 28.11.2022 încheiat cu Ministerul Dezvoltării, Lucrărilor Publice și Administrației pentru proiectul „Asigurarea infrastructurii pentru transportul verde – Puncte de reîncărcare vehicule electrice, comuna Livezi, județul Bacău”; 

· Procesul-verbal de recepție la terminarea lucrărilor nr. 5784 din 13.07.2026 privind lucrările executate de S.C. DIRECT GROUP SOLUTIONS S.R.L. în cadrul contractului nr. 3 din 19.02.2026; 

· Actul adițional nr. 1 din data de 09.06.2026 la contractul de furnizare a energiei electrice nr. 1001687781/2026.6/000004/0 încheiat cu Societatea E.ON Energie România S.A. pentru locul de consum din str. Principală nr. 107 (NLC 5004414467), din care rezultă un preț de 1.509,83 lei/MWh (respectiv 1,51 lei/kWh cu TVA inclus) ; 

· Contractul de servicii nr 40/12.08.2026 pentru utilizarea aplicației EvGo Smart Charge încheiat cu S.C. EVGO GREEN MOTION SRL, ce reglementează comisionul din valoarea încărcărilor și costul lunar de utilizare a platformei electronice de plată; 

· Contractul de mentenanță preventivă și suport tehnic online nr. 39/12.08.2026 încheiat cu S.C. EVGO GREEN MOTION SRL; 

· Prevederile Legii energiei electrice și a gazelor naturale nr. 123/2012, cu modificările și completările ulterioare, conform cărora unitățile administrativ-teritoriale prestează un serviciu public și nu o activitate comercială de furnizare directă; 
· Referat de aprobare a Primarului comunei Livezi , nr. 6602 din 12.08.2026, raport de specialitate nr. 6600  din 12.08.2026 .
 
În temeiul: art. 129 alin. (1), alin. (2) lit. b) și lit. d), alin. (4) lit. c) și lit. d), art. 139 alin. (3) lit. c) și art. 196 alin. (1) lit. a) din Ordonanța de Urgență nr. 57/2019 privind Codul administrativ, cu modificările și completările ulterioare precum și ale art. 2 și art. 5 din O.G. nr. 2/2001 privind regimul juridic al contravențiilor, cu modificările și completările ulterioare;

 Legea nr. 51/2006 a serviciilor comunitare de utilități publice.

„În temeiul art. 484 din Legea nr. 227/2015 privind Codul fiscal, cu modificările și completările ulterioare, precum și al art. 129 alin. (1), alin. (2) lit. b) și lit. d), alin. (4) lit. c) și lit. d), art. 139 alin. (1) și (3) lit. c), art. 196 alin. (1) lit. a)
alin. (1) și (3) lit. c), art. 196 alin. (1) lit. a) din O.U.G. nr. 57/2019 privind Codul administrativ, cu modificările și completările ulterioare;”

                                                   H OT Ă R Ă Ș T E  :
Art. 1. Se aprobă Regulamentul privind aplicarea taxei speciale, utilizarea și exploatarea stațiilor electrice de încărcare a autovehiculelor electrice/hibrid, prevăzut în anexa nr. 1 care face parte integrantă din prezenta hotărâre. 

Art. 2. (1) Se aprobă taxa specială în cuantum de 1.95  lei/kWh (TVA inclus) pentru utilizarea stațiilor de reîncărcare a vehiculelor electrice amplasate pe domeniul public al Comunei Livezi. (2) Taxa specială include structura operațională de cost calculată astfel:

· Costul efectiv al energiei electrice (E.ON): 1,51 lei/kWh 

· Servicii de gestionare aplicație și procesare financiară (15%): 0,22 lei/kWh

· Servicii de mentenanță preventivă, asistență online și service (15%): 0,22 lei/kWh 

Art. 3. În spațiile destinate reîncărcării autovehiculelor electrice, marcate și semnalizate corespunzător, este interzisă oprirea sau parcarea oricăror alte tipuri de autovehicule, cu excepția celor electrice sau hibrid aflate în mod efectiv în procesul de alimentare.

Art. 4. Ocuparea stației de încărcare de către un autovehicul cu motor cu ardere internă (neelectric) sau de către un vehicul electric/hibrid care a finalizat procesul de încărcare de mai mult de 10 minute constituie contravenție și se sancționează cu amendă conform  Ordonanței Guvernului nr. 2/2001 privind regimul juridic al contravențiilor, cu modificările și completările ulterioare.

Art. 5. Constatarea contravențiilor menționate la Art. 4 și aplicarea sancțiunilor contravenționale se realizează de către persoanele împuternicite în acest sens prin dispoziție a Primarului comunei Livezi. 2) Contravențiilor prevăzute la art. 4 le sunt aplicabile dispozițiile Ordonanței Guvernului nr. 2/2001 privind regimul juridic al contravențiilor, cu modificările și completările ulterioare.”

Art. 6. Primarul comunei Livezi, domnul Sorin Ichim, prin intermediul aparatului de specialitate, va aduce la îndeplinire prevederile prezentei hotărâri. 

Art. 7. Secretarul general al comunei Livezi, domnul Neica Eusebiu, va asigura comunicarea prezentei hotărâri către Instituția Prefectului - Județul Bacău, Primarului comunei Livezi, compartimentelor de specialitate interne și o va aduce la cunoștință publică. 

PREȘEDINTE  DE  ȘEDINȚĂ  

       CONTRASEMNEAZĂ                               
CONSILIER           
                              SECRETAR  GENERAL  al   COMUNEI   LIVEZI  

ION    ATOMEI                                                          EUSEBIU   NEICA 

Hotararea  a fost  aprobată  cu  cvorumul necesar    , majoritate     de voturi     ,  8  voturi   pentru  ,   2 voturi  împotrivă ,  10    consilieri  prezenti  din   15  consilieri   alesi  și  validați.
ROMANIA

JUDETUL    BACAU

CONSILIUL    LOCAL   AL  COMUNEI   LIVEZI  

                                      ANEXA NR. 1   la   HOTĂRÂREA   Nr.  47   Din   17.08 .2026  


privind  aprobarea Regulamentului pentru aplicarea taxei speciale, utilizarea și exploatarea stațiilor electrice de încărcare a autovehiculelor electrice/hibrid în Comuna Livezi  
REGULAMENT

pentru aplicarea taxei speciale, utilizarea și

exploatarea stațiilor electrice de încărcare a autovehiculelor electrice/hibrid

CAPITOLUL I – DISPOZIȚII GENERALE

ART.1. Prezentul Regulament reprezintă un set de reguli privind amplasarea, utilizarea și exploatarea stațiilor de încărcare a autovehiculelor electrice amplasate pe domeniu public al comunei LIVEZI . 

Stațiile de încărcare vor fi considerate funcțiuni cu caracter de servicii, legate sau înrudite cu cele existente-parcări amenajate pe domeniul public al comunei LIVEZI , străzi, drumuri.

ART.2. Baza legală

Prezentul Regulament a fost întocmit în baza următoarelor acte normative:

- Legea nr.50/1991 privind autorizarea executării lucrărilor de construcții, republicată, cu modificările și completările ulterioare;

- Ordonanţa Guvernului nr.71/2002 privind organizarea şi funcţionarea serviciilor publice de administrare a domeniului public şi privat de interes local, cu modificările şi completările ulterioare;

- Ordonanţa de urgentă a Guvernului nr.195/2002 privind circulaţia pe drumurile publice, republicată, cu modificările şi completările ulterioare;

- Ordonanţa Guvernului nr.43/1997 privind regimul drumurilor, republicată, cu modificările şi completările ulterioare;

- Legea nr.34/2017 privind instalarea infrastructurii pentru combustibili alternativi;

- Standardul IEC 61851;

- Hotărârea Guvernului nr.1391/2006 pentru aprobarea Regulamentului de aplicare a Ordonanţei de urgenţă a Guvernului nr.195/2002 privind circulaţia pe drumurile publice, cu modificările și completările ulterioare;

- Hotărârea nr.525/1996 pentru aprobarea Regulamentului general de urbanism, republicată, cu modificările şi completările ulterioare;

- Legea nr.227/2015 privind Codul fiscal cu modificările şi completările ulterioare.

ART.3. Domeniu de aplicare

 
Comuna LIVEZI  stabileşte modul de utilizare, taxare şi exploatare al staţiilor electrice de încărcare a autovehiculelor electrice aflate în proprietate.

Autorităţile administraţiei publice locale au responsabilitatea de a realiza programe privind reducerea emisiilor de gaze cu efect de seră în transporturi promovând infrastructura pentru autovehiculele de transport rutier nepoluant din punct de vedere energetic.

Reîncărcarea acumulatorilor autovehiculelor electrice nu este considerată furnizare de energie (conform reglementărilor în vigoare), ci un serviciu pus la dispoziţia posesorilor de autovehicule electrice.

Staţiile de alimentare a autovehiculelor electrice au fost puse la dispoziţie pentru a încuraja protejarea mediului, activitate susţinută de Comuna LIVEZI .

Punctele publice de reîncărcare a autovehiculelor electrice respectă specificaţiile tehnice şi cerinţele de dotare prevăzute în Legea nr.34/2017 privind instalarea infrastructurii pentru combustibili alternativi, Standardul IEC 61851, precum şi regulile privind siguranţa şi igiena muncii, prevenirea şi stingerea incendiilor şi protecţia mediului.

Comuna LIVEZI , prin instalarea infrastructurii pentru combustibili alternativi, promovează reducerea emisiilor de gaze cu efect de seră şi facilitează încărcarea autovehiculelor electrice aflate în tranzit şi pune la dispoziţie serviciul de reîncărcare acumulatori pentru autovehiculele electrice.

Regulamentul privind utilizarea staţiilor de încărcare electrică a autovehiculelor electrice/hibride aflate în proprietatea Comunei LIVEZI  are scopul de a promova utilizarea autovehiculelor electrice/hibride şi de a asigura un cadru adecvat şi securizat pentru utilizatorii acestora.

CAPITOLUL II - CERINȚE ȘI CRITERII

ART.4.(1) Staţiile de încărcare sunt disponibile pentru orice proprietar sau utilizator de autovehicul electric/hibrid, indiferent de marcă, model sau tip.

(2) Accesul la staţiile de încărcare este permis permanent.

ART.5. Obligaţiile beneficiarului sunt:

a) Să respecte regulile de circulaţie rutieră;

b) Să parcheze regulamentar, încadrat în spaţiul destinat alimentării electrice;

c) Să urmeze toţi paşii procedurali prevăzuţi de modul de încărcare specific fiecărui autovehicul electric;

d) Să acceseze instalaţia în conformitate specificaţiile tehnice ce trebuie respectate pentru alimentarea electrică a autovehiculului;

e) Să utilizeze staţia în condiţii de siguranţă, pentru evitarea accidentelor şi a avarierii autovehiculului;

f) Pe timpul alimentării să monitorizeze autovehiculul în condiţii de siguranţă. 

ART.6. Obligaţiile Autorității Locale sunt:

a) Sa asigure semnalizarea corespunzătoare şi vizibilă a spaţiului (marcajul realizat cu culoarea verde) în concordanţă cu standardele europene şi naţionale în domeniu;

b) Pune la dispoziţia cetăţenilor, staţiile de alimentare a autovehiculelor electrice, în vederea reîncărcării acumulatorilor autovehiculelor electrice;

c) Staţiile de reîncărcare trebuie să respecte Standardul SR EN IEC 61851 (Sistem de încărcare conductivă pentru vehicule electrice);

d) Orice defecţiune apărută la autovehicul în timpul alimentării sau după alimentare nu intră în responsabilitatea comunei LIVEZI .

CAPITOLUL III - UTILIZAREA STAŢIILOR DE ÎNCĂRCARE

ART.7. Înainte de conectarea vehiculului la staţia de încărcare utilizatorii trebuie să se asigure că vehiculul lor este compatibil cu staţia de încărcare, să respecte instrucţiunile de utilizare afişate pe staţia de încărcare şi să se asigure că încărcarea poate fi realizată în condiţii de siguranţă.

ART.8. Taxa specială pentru încărcarea autovehiculelor electrice/hibride trebuie plătită înainte de a începe încărcarea vehiculului.

ART.9. Plata pentru încărcare se realizează prin servicii de plată online, servicii de acces și facilitare a plăților folosind instrumente de plată electronică de tip: card bancar înrolat în aplicaţia dedicată EvGo Smart Charge
ART.10. Modul de plată cont în aplicație presupune utilizarea aplicației dedicate care permite utilizatorilor să își conecteze contul în aplicație cu stația de încărcare electrică.

ART.11. Pentru a plăti prin cont în aplicație, utilizatorul trebuie să se înscrie în aplicația dedicată, după care, utilizatorul poate selecta stația de încărcare pe care dorește să o folosească și să înceapă să încarce vehiculul.

ART.12. Utilizatorii trebuie să îşi limiteze timpul de încărcare la maximul afişat la staţia de încărcare.

ART.13. După finalizarea încărcării, utilizatorii trebuie să deconecteze vehiculul şi să elibereze staţia de încărcare pentru alţi utilizatori.

ART.14. În cazul în care utilizatorii întâmpină probleme tehnice în timpul utilizării staţiei de încărcare, aceştia trebuie să raporteze problema operatorului staţiei de încărcare. Operatorul staţiei de încărcare va furniza asistenţă tehnică în timp util pentru a remedia problema. 

CAPITOLUL IV - RESPONSABILITATEA UTILIZATORILOR

ART.15 Utilizatorii sunt responsabili pentru orice daune aduse altor vehicule sau proprietăţi în timpul utilizării staţiei de încărcare. Utilizatorii trebuie să se asigure că vehiculul lor este într-o stare sigură de funcţionare în timpul încărcării şi să îşi asume întreaga responsabilitate pentru orice daune sau accidente cauzate de utilizarea staţiei de încărcare. De asemenea, utilizatorii trebuie să se asigure că încărcarea autovehiculului lor nu blochează accesul altor utilizatori la staţia de încărcare sau la alte spaţii de parcare.

ART.16 Utilizatorii trebuie să utilizeze energia electrică de la staţiile de încărcare doar în scopul încărcării autovehiculului lor. Utilizarea resurselor staţiilor de încărcare pentru alte scopuri este interzisă.

ART.17 Utilizatorii trebuie să respecte toate regulile de mediu aplicabile în timpul utilizării staţiilor de încărcare. Orice poluare sau contaminare a mediului înconjurător trebuie evitată.

ART.18 Utilizatorii trebuie să respecte mediul înconjurător şi să nu lase gunoi sau alte deşeuri pe terenul staţiei de încărcare. De asemenea, utilizatorii trebuie să se asigure că nu perturbă mediul înconjurător în timpul utilizării staţiei de încărcare.

CAPITOLUL V - RESPONSABILITATEA AUTORITĂŢII LOCALE

ART.19. Autoritatea Locală nu îşi asumă nicio responsabilitate pentru daunele sau pierderile suferite de utilizatori în timpul utilizării staţiei de încărcare. Utilizatorii sunt responsabili pentru siguranţa autovehiculului lor şi trebuie să îşi asume întreaga responsabilitate pentru daunele sau accidentele cauzate de utilizarea staţiei de încărcare.

ART.20. Autoritatea Locală este responsabilă pentru întreţinerea şi reparaţiile staţiei. Utilizatorii trebuie să raporteze orice defecţiune sau problemă legată de staţia de încărcare operatorului sau autorităţilor competente.

CAPITOLUL VI - CONTRAVENȚII ȘI SANCȚIUNI

ART.21 Ocuparea stației de încărcare de către un autovehicul care nu este electric sau plug-in hibrid, sau de către un autovehicul care a finalizat procesul de încărcare de cel puțin 10 minute, constituie contravenție și se sancționează cu amendă cuprinsă între 250 și 500 lei conform O.U.G. nr. 57/2019 privind Codul administrativ, cu modificările ulterioare,  

„Constatarea contravențiilor și aplicarea sancțiunilor se fac de către persoanele împuternicite prin dispoziție a Primarului comunei Livezi, iar contravențiilor le sunt aplicabile prevederile O.G. nr. 2/2001 privind regimul juridic al contravențiilor, cu modificările și completările ulterioare.
CAPITOLUL VII - DISPOZIŢII FINALE

ART.22 Orice modificare a legislaţiei incidentă în domeniu, modifică de drept prevederile prezentului Regulament.

ART.23 Cuantumul taxei speciale pentru încărcarea autovehiculelor electrice/hibride se stabileşte prin hotărâre a Consiliului local LIVEZI .

ART.24 Orice încălcare a legilor şi regulamentelor aplicabile în timpul utilizării staţiilor de încărcare poate fi raportată Autorităţilor Locale. Utilizatorii trebuie să respecte semnificaţiile indicatoarelor de circulaţie şi cele care afectează utilizarea staţiilor de încărcare şi să parcheze autovehiculele doar în locurile marcate special pentru aceasta.

Cost energie 1,51 lei/kWh + servicii aplicație/mentenanță = Taxă specială 1,95 lei/kWh).

PREȘEDINTE  DE  ȘEDINȚĂ  

       CONTRASEMNEAZĂ                               
CONSILIER           
                              SECRETAR  GENERAL  al   COMUNEI   LIVEZI  

ION    ATOMEI                                                          EUSEBIU   NEICA 

